钦定古今图书集成/理学汇编/学行典/第227卷 > 《孝子亭记》陈宗舜
## 钦定古今图书集成/理学汇编/学行典/第227卷 > 《孝子亭记》陈宗舜

李孝子墓在儒学之西偏。知州费震题其墓石曰“隋
李孝子之墓。”至山西，李恒甫来尹兹邑，复构亭于墓
前，立碑亭上。进士陈宗舜为之《记》曰：“吉水忠节名天
下，而李氏子独以孝称。夫能使是邦之人自隋至今，
称为孝子无异词。又能使邦之贤大夫前后表章而
出一辙，必非偶然而得者。盖尝求其故矣。”李氏子，大
业中人。性至孝。幼丧母，易其孝于父。每出逾里，辄返，
曰：“吾可暂离父膝下乎？”父病十旬，衣不解带，既没未
葬，比邻失火，火骤至，伏棺恸哭而死。去今千二百馀
年，载《县志》犹有可征。墓在宫墙之侧，得圣人为之依
归，其孝义不传于时，书名字不闻于后世。幸而人心
之史，有甚于纪载之史，每有过其墓者，莫不顾瞻咨
嗟曰：“此孝子墓也。”徘徊不忍去。异时尝与拔萃毛恂
列祠于欧阳文忠公、杨忠襄公之次，二公以忠，毛、李
以孝祠之，以为劝也。墓之前有李孝子之亭，不知创
何代。前州尹曹侯讶其卑陋，谋于叶教谕，改而新之。
兵毁来，堂与庙学悉化，烟埃一抔无恙，盖有相之之
道。今山西李侯恒甫来尹兹邑，视政先孝，既新庙学，
复构斯亭。文学子冲谓曰：“是役也，有功纲常，宜文其
事于石，不鄙”属笔于予。予闻身也者，亲之枝也。伤其
亲，是伤其本；伤其本，枝从而亡。李孝子以身殉棺，举
付之烈焰之中，岂非本既不保，枝亦随毙？孝子岂复
愿恤其身，以觊苟延于世哉？夫天理之在人心，固有
耿耿“而不可昧者，有生生而不可死者乎？孝子不昧
其不可昧，不死其不可死，故始虽昧而卒不昧，始虽
死而卒不死，百世之下，尤炳煜显白，知有孝子。而吾
侯《斯亭》之作，又不容已。”呜呼！良可重也。夫在人心者，
固不在亭之兴废、记之有无。然以曹娥女子耳，当时
死于孝，而邑人为之立碑，且托柳州文以不朽。李孝
子更唐历宋，以继于元，而一碑之立，复有在于李侯。
《诗》不云乎：“岂无他人，不如我同姓。”其斯之谓与！侯之
此举，其于圣朝清化，盖不为无助。虽然，斯亭之建，崇
教基也，匪直观美也。后之人有能心侯之心，尚因而
存之，俾勿坏。于是乎记。